Tuhannet kävijät ovat jo parin viikon aikana saaneet aikaan tuhoja vuosisatoja eristyksissä säilyneen Helsingin Vallisaaren ainutlaatuiselle luonnolle.

Helsingin edustalla sijaitseva Vallisaari on ollut eristyksissä 1700-luvulta asti. Vain 20 minuutin vesibussimatkan päässä Kauppatorilta oleva entinen puolustusvoimien saari on kuin pohjoinen Jurassic Park. Se on luonnon oma koelaboratorio, jossa harvinaislaatuinen luonto ja eläimistö ovat saaneet lisääntyä ulkopuolisilta suojassa.

Toukokuun puolivälissä eristys kuitenkin loppui, kun Metsähallitukselle siirtynyt saari avautui yleisölle.

Vallisaaren eteläisiltä töyräiltä aukeavat huikeat näköalat. Tarkoitus on vielä alkukesästä rakentaa reitit rantaan.

Ei omia polkuja

Menestys on ollut huikea. Vuorolaiva toisensa jälkeen on tuonut kaupunkilaisia ja turisteja. Päiväkävijämäärä on noussut jopa 1 300:aan.

Suosiolla on kuitenkin hintansa. Lukuisista valmiista kävelyreiteistä, opastuskylteistä ja aitarakenteista huolimatta kävijät ovat valinneet omia reittejään näköalapaikoille niin, että esimerkiksi osa kallioiden ainutlaatuisesta jäkäläkasvustosta on jo tallautunut piloille.

Pääreitin alkupuolella sijaitsevan lammen rantaan on tallautunut selvä polku. Iso ryhmä uteliaita on juuri valtaamassa läheisiä kallioita etsiessään parhaita näköalapaikkoja. Jokaisella on oma valloitusreittinsä, jokaisen kengät ja lenkkitossut rusentavat jäkälää ja muuta herkkää kalliokasvustoa.

- Olen vetänyt hätäapuna lippusiimaa joihinkin paikkoihin, sanoo turistivaellusta seuraava saaristo-opas Petri Asikainen.

Hän sanoo yrittäneensä parhaansa mukaan neuvoa ja opastaa vierailijoita siitä, missä ja mihin voi kulkea.

- Tärkeintä on, että ihmiset pysyisivät reiteillä. Aluskasvillisuus kuluu tosi nopeasti aika karmean näköiseksi.

Kallioiden jäkälikkö on jo osin tallautunut pilalle.

Metsähallitus on raivannut esiin puuston peittämiä vanhoja ammusvarastoja.

Kaunis vaara

Vallisaarella on lukuisia uhanalaisia ja silmälläpidettäviä kasvilajeja sekä runsas linnusto. Osa kasveista on tullut Venäjältä tsaarin sotilaiden mukana.

Saarelta on löydetty 1 100 eri perhoslajia. Lepakot piileskelevät armeijan vanhoissa rakennuksissa. Upeat lehdot, lammet ja kalliot muodostavat ainutlaatuisen kokonaisuuden.

Kaupunkilaistumisen lieveilmiöt ovat kuitenkin rantautuneet nopeasti. Asikainen kertoo löytäneensä maastosta paitsi roskia myös kertakäyttögrillejä.

Riski maastopalosta on kuitenkin suuri, ja kulo voisi olla todella vaarallinen: maastossa on yhä toimintakuntoisia ammuksia, jotka suuri ruutilataamon räjähdys levitti ympäristöön 30-luvulla. Kaikkia vuoden 1937 suuronnettomuuden jälkiä ei vieläkään ole saatu raivattua.

Uusia reittejä

Metsähallitus varautui kävijätulvaan raivaamalla esiin vanhoja tykkipattereita ja varastoja, lukitsemalla vaarallisimpia paikkoja, vetämällä aitaköysiä riskipaikoille, pystyttämällä lukuisia opastus- ja varoituskylttejä.

Nyt niitä joudutaan kuitenkin hankkimaan lisää.

Metsähallituksen projektijohtaja Minttu Perttula myöntää, että ennakoidut " varotoimet " eivät ole olleet riittäviä. Uusia reittejä on tarkoitus ensi tilassa rakentaa ainakin Kustaanmiekan salmen rantakallioille.

- Tästä kesästä on tarkoitus oppia, hän toteaa.

Perttula uskoo kuitenkin, että valistus ja saaren ainutlaatuisuuden elämys saavat vastuullisuuden heräämään ihmisissä.

- Toivon, että ihmiset alkavat ymmärtää sitä luonnon monimuotoisuutta ja ainutlaatuisuutta, jonka äärellä täällä ollaan.